Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.

**Dreves UITTERDIJK** (naskiĝis la 25-an de februaro 1866 en Readtsjerk, Frislando, mortis la 13-an de aŭgusto 1940 en Hilversum) estis nederlanda institutestro, poste korektisto kaj esperantisto ekde 1898. Li estis ano de la Lingva Komitato de 1905 ĝis sia morto en 1940, kaj pioniro de la Esperanto-movado en Nederlando. Li mempriskribis kiel "liberpensulo kun rozkolora nuanco."

Verkoj
------

Uitterdijk verkis la unuan detalan lernolibron por nederlandanoj, surbaze de la *Manuel Complet* de Louis de Beaufront de 1892. La *Volledig Leerboek der opkomende wereldtaal Esperanto* aperis la 1-an de decembro 1901 (la lernolibro de Jacob Leendert Bruijn, kiu aperis unu jaron pli frue en 1900 en Amsterdamo, estis nur malgranda). En majo 1902 li fondis la gazeton *La Holanda Pioniro*, de li redaktita kaj administrita, kiu malaperis fine de 1905 pro financaj problemoj. Li verkis vortarojn Nederlanda-Esperanto (1909) kaj Esperanto-Nederlanda (1913) kaj ekzercarojn (*Oefeningsboekje*, 1907, kaj *Taga konversacio en Esperanto* laŭ verko de Jean Borel, ĉirkaŭ 1920); li faris paroladojn, gvidis kursojn, skribis informajn artikolojn. En la 1920-aj jaroj Uitterdijk verkis novan lernolibron, *Volksleerboek* ("Popola Lernolibro", 1926/27) kaj tradukis amuzan bild-libron *Vojaĝoj kaj Aventuroj de Sinjoro Longkrurulo* (1927).

Uitterdijk helpis la starigon de la Nederlanda Esperanto-Societo "La Estonto estas Nia" en 1905. Oferinte por Esperanto en la unuaj jaroj sian tutan liberan tempon, sian energion kaj tutan ŝparmonon, li post 1905 iom malpli aktiviĝis. Tamen li prizorgis ĝis 1923 recenz-rubrikon en restarigita *Holanda Pioniro*. En 1925-27 li redaktis *Holandan Esperanto-Pioniron* kaj la propagandan publikaĵon *Wereldtaal* (esperante: Mondlingvo) kaj partoprenis en nova organizo Nederlanda Esperanto-Asocio (NEA).

### Verkoj

* WAT WIL DE WERELDHULPTAAL «ESPERANTO» ?. 1926. Eld. N. V. Ontwikkeling - Amsterdam. 16 paĝoj 14 X 19 cm.

|  |
| --- |
|  |
| Citaĵo | 

|  |
| --- |
| **„** Dreves Uiterdijk, nia malnova pioniro en Nederlando pristudas en tiu-ĉi broŝuro la problemon de la internacia lingvo por la laboristoj. **"** |
| — Belga esperantisto n145-146 (mar-apr 1927) |

 |

* VOLKSLEERBOEK DER W ERELDHULiTAALk. 1926. Eldonis Holanda Esperanto-Oficejo, Laren, 92 paĝoj. 15 X 22 cm.

|  |
| --- |
|  |
| Citaĵo | 

|  |
| --- |
| **„** Bona lernolibro por personoj, kiuj deziras akiri la lingvon sen profesoro. Multaj bone elektitaj ekzercoj kondukos la lernanton al la celita rezulto. **"** |
| — Belga esperantisto n147 (maj 1927) |

 |

Honorigoj
---------

La estraro de LEEN en 1907: Dirk Frans Romein, Uitterdijk (dekstre sidante), Heiman Blok kaj A. M. Valeton.
* Honora prezidanto de Nederlanda Esperanto-Ekzamena Komitato;

* Honora membro de La Estonto estas Nia;
* Honora membro de Federacio de Laboristaj Esperantistoj;
* Delegito de Universala Esperanto-Asocio ĝis 1936;
* Ekde 2015 ekzistas Dreves Uitterdijkstraat en Hago rekte apud la Zamenhofstraat kaj la Esperantoplein.

Referencoj
----------

1. ↑  Sennacieca Asocio Tutmonda (1937-09-25). "Protokolaro pri la XVII-a Kongreso de S.A.T. en Roterdamo (31. VII.- 5. VIII.1937)", *Sennaciulo* (eo) **13** (457), p. 68. "La veterano, K-do Dreves Uitterdijk, honora prezidanto de la Kongreso, diras, ke li estis sian tutan vivon liberpensulo, kun rozkolora nuanco.".
2. ↑   Naamgeving delen van de openbare ruimte: Limoenhof en Dreves Uitterdijkstraat (Segbroek) (nederlande). Gemeente Den Haag (2015-03-03). Arkivita el la originalo je 2018-04-10. Alirita 2018-04-11.

Bibliografio
------------

 (1940-09-01) "Nekrologo", *La Praktiko* (eo) **9** (105), p. 1.  Foto sur p. 4. Sama foto aperis en (1935-02) *La Praktiko* (eo) **4** (38), p. 9 okaze de la 70-a naskiĝtago de Uitterdijk.

 (1933-03-01) "Biografia skizo", *Esperanto* (eo), p. 62. 

 (1940-08-01) "Niaj Mortintoj", *Esperanto* (eo) **6** (486), p. 50 (10).

Eksteraj ligiloj
----------------

* *Enciklopedio de Esperanto*/U en sia originala formo en la Interreto
* *Enciklopedio de Esperanto* en elŝutebla versio (PDF).
* esperante Libroj kaj aliaj dokumentoj[*rompita ligilo*] de kaj pri Dreves Uitterdijk en la Kolekto por Planlingvoj kaj Esperantomuzeo Arkivigite je 2007-12-21 per la retarkivo Wayback Machine.
* esperante Biografia skizo (UEA 1933).

* Kategorio Dreves Uitterdijk en la Vikimedia Komunejo (Multrimedaj datumoj)
* Dreves Uitterdijk en Vikifontaro (Universala biblioteko)